Τροποποιημένη πρόταση ΟΔΗΓΙΑ ΤΟΥ ΣΥΜΒΟΥΛΙΟΥ για την τροποποίηση της οδηγίας 77/388/ΕΟΚ όσον αφορά τον φόρο προστιθέμενης αξίας επί των υπηρεσιών που παρέχονται στον ταχυδρομικό τομέα (υποβληθείσα από την Επιτροπή σύμφωνα με το άρθρο 250, παράγραφος 2 της συνθήκης ΕΚ)

ΑΙΤΙΟΛΟΓΙΚΗ ΕΚΘΕΣΗ

1. Σκοπός της πρότασης

Η έκτη οδηγία ΦΠΑ περιλαμβάνει διατάξεις που απαλλάσσουν ορισμένες παροχές υπηρεσιών και τις παρεπόμενες προς τις παροχές αυτές παραδόσεις αγαθών, οι οποίες πραγματοποιούνται από τις δημόσιες ταχυδρομικές υπηρεσίες. Η οδηγία αυτή απαλλάσσει επίσης τις παραδόσεις γραμματοσήμων που χρησιμοποιούνται για τις ταχυδρομικές υπηρεσίες. Οι διατάξεις αυτές θεσπίστηκαν το 1977 και έκτοτε δεν έχουν επικαιροποιηθεί. Ωστόσο, εν τω μεταξύ, οι ταχυδρομικές υπηρεσίες στην Ευρώπη είναι όλο και πιο ανοικτές στον ανταγωνισμό και, δεδομένου ότι οι ισχύοντες κανόνες προβλέπουν διαφορετική φορολόγηση παρόμοιων υπηρεσιών ανάλογα με τη φύση του φορέα παροχής, δεν συμβιβάζονται πλέον με την αρχή της ουδετερότητας.

2. Ιστορικό

- Η Επιτροπή ενέκρινε την αρχική της πρόταση [COM (2003) 234 τελικό] στις 5 Μαΐου 2003.

- Κατά τη διάρκεια της διαδικασίας διαβούλευσης, η οποία προβλέπεται στο άρθρο 93 της Συνθήκης, το Ευρωπαϊκό Κοινοβούλιο γνωμοδότησε στις 11 Μαρτίου 2004. Στη γνώμη αυτή, καλεί την Επιτροπή να υιοθετήσει 12 τροπολογίες.

3. Γνώμη της Επιτροπής όσον αφορά τις τροπολογίες του Ευρωπαϊκού Κοινοβουλίου

3.1 Γενική εκτίμηση

Ορισμένες από τις τροπολογίες τις οποίες ενέκρινε το Ευρωπαϊκό Κοινοβούλιο, κατά τη σύνοδο της ολομέλειας στις 11 Μαρτίου, είναι σύμφωνες με τους στόχους της Επιτροπής σχετικά με την αποκατάσταση ισότιμων όρων ανταγωνισμού στην ευρωπαϊκή αγορά ταχυδρομικών υπηρεσιών, ενώ παράλληλα προστατεύουν ορισμένους χρήστες από την άνοδο των τιμών των ταχυδρομικών υπηρεσιών. Ως εκ τούτου, η Επιτροπή αποδέχεται τις τροπολογίες και τροποποιεί ανάλογα την πρότασή της.

3.2 Eξέταση των εν λόγω τροπολογιών

- Πεδίο εφαρμογής του νέου κανόνα όσον αφορά τον τόπο παροχής των υπηρεσιών [άρθρο 1 παράγραφος 1]

Το Κοινοβούλιο προτείνει να διευρυνθεί το πεδίο εφαρμογής του ειδικού κανόνα σχετικά με τον τόπο παροχής των υπηρεσιών, τον οποίο περιλαμβάνει η πρόταση της Επιτροπής, έτσι ώστε να εφαρμόζεται στις συνήθεις ταχυδρομικές υπηρεσίες που αφορούν κάθε αποστολή φακέλων ή δεμάτων που περιέχουν συνήθη αλληλογραφία, διαφημιστικό ταχυδρομείο με παραλήπτη, βιβλία, καταλόγους και εφημερίδες, το βάρος των οποίων δεν υπερβαίνει, ξεχωριστά, τα 10 kg. Η τροποποίηση αυτή ευθυγραμμίζει το εν λόγω βάρος με το βάρος που αναφέρεται στο άρθρο 3 παράγραφος 4 της οδηγίας 97/67, και αποτελεί φυσική διαχωριστική γραμμή στον τομέα αυτό. Η υπό εξέταση τροποποίηση είναι αποδεκτή για την Επιτροπή.

- Παροχές υπηρεσιών που απαλλάσσονται λόγω του ότι συνδέονται με την εξαγωγή αγαθών [άρθρο 1 παράγραφος 3]

Το σημερινό κείμενο του άρθρου 15 παράγραφος 13 της έκτης οδηγίας ΦΠΑ εξαιρεί από την απαλλαγή που προβλέπεται για τις υπηρεσίες που συνδέονται με την εξαγωγή αγαθών εκείνες που απαλλάσσονται σύμφωνα με το άρθρο 13. Η πρόταση της Επιτροπής τροποποιεί το άρθρο 15 παράγραφος 13 κατά τρόπο ώστε να εξαιρούνται επίσης από την απαλλαγή οι υπηρεσίες για τις οποίες ισχύει ο νέος κανόνας σχετικά με τον τόπο παροχής, ο οποίος αναφέρεται στο άρθρο 1 παράγραφος 1. Δεδομένων των τροποποιήσεων του άρθρου 1 παράγραφος 1, το άρθρο 1 παράγραφος 3 πρέπει επίσης να τροποποιηθεί.

- Κατάλογος των αγαθών και υπηρεσιών στις οποίες είναι δυνατόν να εφαρμοστεί μειωμένος συντελεστής ΦΠΑ [άρθρο 1 παράγραφος 6]

Η αρχική πρόταση της Επιτροπής επέτρεπε στα κράτη μέλη να εφαρμόζουν μειωμένο συντελεστή σε ορισμένες ταχυδρομικές υπηρεσίες, και συγκεκριμένα σε εκείνες που εμπίπτουν στις διατάξεις του άρθρου 1 παράγραφοι 1 και 3. Οι τροποποιήσεις των εν λόγω δύο άρθρων καθιστούν απαραίτητη την αντίστοιχη τροποποίηση του άρθρου 1 παράγραφος 6.

- Προθεσμία για την εφαρμογή της προτεινόμενης οδηγίας [νέα αιτιολογική σκέψη αριθ. 10 και άρθρο 2 παράγραφος 1]

Τόσο οι δημόσιοι όσο και οι ιδιωτικοί φορείς ταχυδρομικών υπηρεσιών ενδέχεται να χρειαστούν κάποιο χρόνο προκειμένου να προσαρμόσουν τα συστήματά τους στις νέες φορολογικές υποχρεώσεις που απορρέουν από την εν λόγω οδηγία. Το Κοινοβούλιο εξέφρασε την ανησυχία του σχετικά με το θέμα αυτό και ζήτησε να δοθεί στα κράτη μέλη και τους φορείς παροχής ταχυδρομικών υπηρεσιών αρκετός χρόνος για να προετοιμαστούν για τις αλλαγές αυτές. Το Κοινοβούλιο πρότεινε να καθοριστεί η 1η Ιανουαρίου 2007 ως προθεσμία εφαρμογής της οδηγίας. Η τροποποίηση αυτή του άρθρου 2 γίνεται αποδεκτή από την Επιτροπή.

4. Συμπέρασμα

Σύμφωνα με το άρθρο 250 παράγραφος (2) της συνθήκης ΕΚ, η Επιτροπή τροποποιεί την αρχική της πρόταση κατά τον ακόλουθο τρόπο.

2003/0091 (CNS)

Τροποποιημένη πρόταση ΟΔΗΓΙΑ ΤΟΥ ΣΥΜΒΟΥΛΙΟΥ για την τροποποίηση της οδηγίας 77/388/ΕΟΚ όσον αφορά τον φόρο προστιθέμενης αξίας επί των υπηρεσιών που παρέχονται στον ταχυδρομικό τομέα

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως το άρθρο 93,

την πρόταση της Επιτροπής [1],

[1] ΕΕ C ..., ..., σ.

τη γνώμη του Ευρωπαϊκού Κοινοβουλίου [2],

[2] ΕΕ C ..., ..., σ. ...

τη γνώμη της Ευρωπαϊκή Οικονομικής και Κοινωνικής Επιτροπής [3],

[3] ΕΕ C 80, 30.3.2004, σ.135

Εκτιμώντας τα ακόλουθα:

(1) Η ισχύουσα απαλλαγή των ταχυδρομικών υπηρεσιών από τον φόρο προστιθέμενης αξίας (ΦΠΑ) δυνάμει της έκτης οδηγίας 77/388/ΕΟΚ του Συμβουλίου της 17ης Μαΐου 1977 περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών - κοινό σύστημα προστιθέμενης αξίας: ομοιόμορφη φορολογική βάση [4], περιορίζεται μόνο στους δημόσιους ταχυδρομικούς φορείς και οι διαφορές που προκύπτουν εφόσον οι υπηρεσίες αυτές απαλλάσσονται εάν παρέχονται από δημόσιους φορείς, αλλά φορολογούνται εάν παρέχονται από ιδιωτικούς φορείς, προκαλεί στρεβλώσεις του ανταγωνισμού.

[4] ΕΕ L 145, 13.6.1977, σ. 1. Οδηγία που τροποποιήθηκε την τελευταία φορά με την οδηγία 2004/7/EΚ (ΕΕ L 27. 30.1.2004. σ. 44).

(2) Για την ομαλή λειτουργία της εσωτερικής αγοράς πρέπει, στο μέτρο του δυνατού, να εκλείψουν αυτές οι στρεβλώσεις.

(3) Η Επιτροπή ανέλαβε τη δέσμευση να εφαρμόσει στρατηγική εκσυγχρονισμού και απλούστευσης της λειτουργίας του καθεστώτος ΦΠΑ στο πλαίσιο της εσωτερικής αγοράς [5].

[5] COM(2000) 348 τελικό.

(4) Όσον αφορά την εφαρμογή του ΦΠΑ στις ταχυδρομικές υπηρεσίες, όλες αυτές οι υπηρεσίες πρέπει να υπόκεινται σε φορολογία και να θεωρούνται υπηρεσίες μεταφοράς αγαθών, ώστε οι ταχυδρομικοί φορείς να έχουν τη δυνατότητα έκπτωσης του φόρου επί των εισροών που καθίσταται απαιτητός για τις αγορές τους. Κατά συνέπεια, θα πρέπει να μειωθούν οι συνολικές καθαρές τιμές, οποιαδήποτε δε αύξηση της συνολικής τιμής που απορρέει από την εισαγωγή ΦΠΑ δεν θα είναι ίση με το ποσοστό του κανονικού συντελεστή που εφαρμόζεται σε κάθε κράτος μέλος.

(5) Για να αντιμετωπιστούν οι αυξήσεις της μικτής τιμής για τους ιδιώτες καταναλωτές σε ορισμένους περιορισμένους τομείς, θα πρέπει να εφαρμόζεται μειωμένος συντελεστής, ο οποίος θα παράγει το ίδιο αποτέλεσμα ως προς τα έσοδα με την ισχύουσα απαλλαγή. Ωστόσο, δεν πρέπει να εισαχθεί μειωμένος συντελεστής σε όλο τον τομέα, διότι αυτό ενδέχεται να αυξήσει τις περιπτώσεις στρέβλωσης.

(6) Οι κανόνες όσον αφορά τον τόπο παροχής υπηρεσιών για την αποστολή επιστολών πρέπει να τροποποιηθούν, για να περιοριστούν οι πιθανότητες σφάλματος ή απάτης, να απλουστευθεί το σύστημα και να διασφαλιστεί ότι το κοινοτικό σύστημα είναι συγκρίσιμο με άλλα παρόμοια συστήματα.

(7) Για να ενισχυθεί η αποτελεσματικότητα ενός απλουστευμένου λογιστικού συστήματος για τους ταχυδρομικούς φορείς, πρέπει να είναι δυνατόν να εξομοιωθούν τα γραμματόσημα με αγαθά, αλλά αυτό να μην λαμβάνεται υπόψη για φορολογικούς σκοπούς όταν σκοπός της πώλησής τους είναι η παροχή ταχυδρομικών υπηρεσιών.

(8) Λαμβανομένων υπόψη των διαφορετικών επιπέδων τεχνολογίας που χρησιμοποιούν οι εθνικοί ταχυδρομικοί φορείς, τα κράτη μέλη θα πρέπει να αναλάβουν το σχεδιασμό του καταλληλότερου ειδικού λογιστικού συστήματος.

(9) Καταρχήν, οι ταχυδρομικοί φορείς που είναι εγκατεστημένοι σε τρίτες χώρες μπορούν να απαιτήσουν επιστροφή του ΦΠΑ, σύμφωνα με τη δέκατη τρίτη οδηγία 86/560/ΕΟΚ της 17ης Νοεμβρίου 1986 για την εναρμόνιση των νομοθεσιών των κρατών μελών των σχετικών με τους φόρους κύκλου εργασιών - τρόπος επιστροφής του φόρου προστιθέμενης αξίας στους υποκείμενους στο φόρο που δεν είναι εγκατεστημένοι στο έδαφος της Κοινότητας [6]. Ωστόσο, επειδή οι δραστηριότητες ορισμένων κρατικών ταχυδρομικών φορέων ενδέχεται να μην θεωρούνται οικονομικές δραστηριότητες, και επομένως θα αποκλείεται η επιστροφή, πρέπει να προβλέπεται απαλλαγή για τα καταληκτικά τέλη κατά την έννοια του άρθρου 2 παράγραφος 15 της οδηγίας 97/67/EΚ του Ευρωπαϊκού Κοινοβουλίου και του Συμβουλίου της 15ης Δεκεμβρίου 1997 σχετικά με τους κοινούς κανόνες για την ανάπτυξη της εσωτερικής αγοράς κοινοτικών ταχυδρομικών υπηρεσιών και τη βελτίωση της ποιότητας των παρεχόμενων υπηρεσιών [7], όσον αφορά τη διανομή της εισερχόμενης διασυνοριακής αλληλογραφίας από τρίτες χώρες.

[6] ΕΕ L 326, 21.11.1986, σ. 40

[7] ΕΕ L 15, 21.1.1998, σ. 14.

(10) Για να μπορέσουν οι ταχυδρομικοί φορείς να προσαρμόσουν το σύστημά τους, θα δοθεί στα κράτη μέλη αρκετός χρόνος για να θέσουν σε ισχύ τις νομοθετικές, κανονιστικές και διοικητικές διατάξεις που είναι αναγκαίες για να συμμορφωθούν με την παρούσα οδηγία.

(11) Δεδομένου ότι οι στόχοι της παρούσας οδηγίας δεν μπορούν να επιτευχθούν επαρκώς από τα κράτη μέλη, για τους λόγους που αναφέρθηκαν πιο πάνω, και συνεπώς μπορούν να επιτευχθούν καλύτερα σε κοινοτικό επίπεδο, η Κοινότητα μπορεί να θεσπίσει μέτρα, σύμφωνα με την αρχή της επικουρικότητας που αναφέρεται στο άρθρο 5 της Συνθήκης. Σύμφωνα με την αρχή της αναλογικότητας που καθορίζεται στο εν λόγω άρθρο, η παρούσα οδηγία δεν υπερβαίνει τα αναγκαία όρια για την επίτευξη των στόχων αυτών.

(12) Η οδηγία 77/388/ΕΟΚ πρέπει επομένως να τροποποιηθεί αναλόγως,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 77/388/ΕΟΚ τροποποιείται ως εξής:

(1) Στο άρθρο 9 προστίθεται η επόμενη παράγραφος 2α:

"Κατά παρέκκλιση από την παράγραφο 2 στοιχείο β), οι συνήθεις ταχυδρομικές υπηρεσίες που έχουν ως αντικείμενο φακέλους ή δέματα με παραλήπτη που περιέχουν συνήθη αλληλογραφία, διαφημιστικό ταχυδρομείο, βιβλία, καταλόγους και εφημερίδες, των οποίων το βάρος δεν υπερβαίνει, ξεχωριστά, τα 10 kg, θεωρείται ότι παρέχονται μέσα στη χώρα όπου αρχίζει η μεταφορά, εκτός εάν τα έξοδα συλλογής και διανομής καταβάλλονται από τον παραλήπτη, οπότε οι υπηρεσίες αυτές θεωρείται ότι παρέχονται στον τόπο διανομής.

Για τους σκοπούς της παρούσας οδηγίας, ως "συνήθεις ταχυδρομικές υπηρεσίες" νοούνται οι παραδοσιακές βασικές υπηρεσίες που παρέχονται στον αποστολέα αλληλογραφίας, συμπεριλαμβανομένων των διανομών που υπάγονται στην κανονική ταχύτερη κατηγορία, εφόσον υπάρχουν περισσότερες από μία κατηγορίες, και η διανομή συστημένων ή με απόδειξη αντικειμένων, αλλά όχι οι υπηρεσίες διανομής κατεπειγόντων ή οι υπηρεσίες που παρέχονται από υπεργολάβους καθώς και οι υπηρεσίες που συνεπάγονται καταληκτικά τέλη κατά την έννοια του άρθρου 2 παράγραφος 15 της οδηγίας 97/67/EΚ του Ευρωπαϊκού Κοινοβουλίου και του Συμβουλίου [8]. Φάκελος ή δέμα με παραλήπτη είναι ο φάκελος ή το δέμα που φέρει το όνομα προσώπου και συγκεκριμένη διεύθυνση."

[8] ΕΕ L 15, 21.1.1998, σ. 14.

(2) Το άρθρο 13 τροποποιείται ως εξής:

α) στον τίτλο A, διαγράφεται η παράγραφος 1 στοιχείο α)

β) στον τίτλο B, το στοιχείο ε) αντικαθίσταται από τα εξής:

"ε) τις παραδόσεις, στην ονομαστική τους αξία, χαρτοσήμων και λοιπών παρομοίων αξιών εκτός των γραμματοσήμων."

(3) Στο άρθρο 15, η παράγραφος 13 αντικαθίσταται από τα εξής:

"13. τις παροχές υπηρεσιών, περιλαμβανομένων των μεταφορών και των παρεπόμενων με αυτές εργασιών, αλλά εξαιρουμένων των παροχών υπηρεσιών που απαλλάσσονται σύμφωνα με το άρθρο 13 και των συνήθων ταχυδρομικών υπηρεσιών που έχουν ως αντικείμενο φακέλους ή δέματα με παραλήπτη που περιέχουν συνήθη αλληλογραφία, διαφημιστικό ταχυδρομείο, βιβλία, καταλόγους και εφημερίδες, των οποίων το βάρος δεν υπερβαίνει, ξεχωριστά, τα 10 kg, εφόσον συνδέονται άμεσα με την εξαγωγή αγαθών ή την εισαγωγή αγαθών που καλύπτονται από το άρθρο 7 παράγραφος 3 ή το άρθρο 16 παράγραφος 1, τίτλος A."

(4) Στον τίτλο XIV προστίθεται το επόμενο άρθρο 26δ:

"Άρθρο 26δ Ειδικό καθεστώς για τους ταχυδρομικούς φορείς

Όταν τα κράτη μέλη εφαρμόζουν μειωμένο συντελεστή στις ταχυδρομικές υπηρεσίες σύμφωνα με το άρθρο 12 παράγραφος 3 στοιχείο α) και το παράρτημα H, κατηγορία 18, μπορούν, με την επιφύλαξη των άλλων κοινοτικών διατάξεων και υπό τους όρους που ενδεχομένως καθορίζουν για να αποτρέπεται κάθε ενδεχόμενη φοροδιαφυγή, φοροαποφυγή ή κατάχρηση, να επιτρέπουν να καθορίζεται το ποσό του οφειλόμενου φόρου με βάση τον αριθμό των μεταφερόμενων αντικειμένων.

Για να αποφεύγεται η διπλή φορολογία, τα κράτη μέλη που θεσπίζουν τέτοιο καθεστώς μπορούν να διαφοροποιούν τη μεταχείριση των γραμματοσήμων στο μέτρο που κρίνουν σκόπιμο για να διασφαλίσουν ότι φορολογούνται μόνο οι ταχυδρομικές υπηρεσίες.

Τα κράτη μέλη που θεσπίζουν τέτοιο καθεστώς περιλαμβάνουν σχετική διάταξη για τους φορολογούμενους οι οποίοι, ως πελάτες του φορέα παροχής ταχυδρομικών υπηρεσιών, έχουν δικαίωμα προς έκπτωση δυνάμει του άρθρου 17."

(5) Στο παράρτημα ΣΤ, καταργείται η κατηγορία 5.

(6) Στο παράρτημα H, προστίθεται η ακόλουθη κατηγορία:

"18. Συνήθεις ταχυδρομικές υπηρεσίες που έχουν ως αντικείμενο την αποστολή φακέλων ή δεμάτων με παραλήπτη που περιέχουν συνήθη αλληλογραφία, διαφημιστικό ταχυδρομείο, βιβλία, καταλόγους και εφημερίδες, εφόσον το βάρος του κάθε αντικειμένου ξεχωριστά δεν υπερβαίνει τα 10 kg, που αποτελούν το καθορισμένο ανώτατο όριο για τη δυνατότητα αυτής της επιλογής."

Άρθρο 2

Τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις που είναι αναγκαίες για να συμμορφωθούν με την παρούσα οδηγία το αργότερο την 1η Ιανουαρίου 2007. Ενημερώνουν αμέσως την Επιτροπή σχετικά.

Όταν τα κράτη μέλη θεσπίζουν τις ανωτέρω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη έκδοσή τους. Ο τρόπος της αναφοράς αποφασίζεται από τα κράτη μέλη.

Άρθρο 3

Η παρούσα οδηγία τίθεται σε ισχύ την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.

Άρθρο 4

Η παρούσα οδηγία απευθύνεται στα κράτη μέλη.

Βρυξέλλες, ...

Για το Συμβούλιο

Ο Πρόεδρος